钦定古今图书集成/明伦汇编/官常典/第467卷 > 焦度
## 钦定古今图书集成/明伦汇编/官常典/第467卷 > 焦度

按《南齐书》本传，“度字文续，南安氐人也。祖文珪，避难
至襄阳。宋元嘉中，侨立天水郡，略阳县乃属焉。度以
归国，补北馆客。孝武初，青州刺史颜师伯出镇滑台，
度领幢主送之。北魏寇青州，师伯遣度领军与魏战
于沙沟杜梁，度身破阵，大捷，师伯板为己辅国府参
军。魏遣清水公拾贲敕文寇清口，度又领军救援，剌”
魏骑将豹皮公堕马，获其具装铠槊，手杀数十人。师
伯启孝武，称度气力弓马并绝人。帝召还充左右。见
度身形黑壮，谓师伯曰：“真健物也。”除西阳王抚军长
兼行参军，补晋安王子勋夹毂队主，随镇江州。子勋
起兵，以度为龙骧将军，领三千人为前锋，屯赭圻。每
与台军战，常自排突，所向无不胜。事败，逃宫亭湖中
为寇贼。朝廷闻其勇，甚忧患之。使江州刺史王景文
诱降。度等将部曲出首，景文以为已镇南参军，寻领
中直兵，厚待之。随景文还都，常在府州内。景文被害
夕，度大怒，劝景文拒命，景文不从，明帝不知也。以度
武勇，补晋熙王燮防阁，除征卤铠曹行参军，随镇夏
口。武陵王赞代燮为郢州，度仍留镇，为赞前军参军。
沈攸之事起，转度中直兵，加宁朔将军军主。太祖又
遣使假度辅国将军、屯骑校尉。攸之大众至夏口，将
直下都，留偏兵守郢城而已。度于城楼上肆言骂辱，
攸之至自发露形体秽辱之故，攸之怒，改计攻城，度
亲力战，攸之众蒙楯，将登度令投以秽器，贼众不能
冒，至今呼此楼为“焦度楼。”事宁，度功居多，转后军将
军，封东昌县子，东宫直阁将军。为人朴涩，欲就太祖
求州比，及见，意色甚变，竟不得一语。太祖以其不闲
民事，竟不用。建元四年，乃除淮陵太守，本官如故。度
见朝廷贵戚，说郢城事，宣露如初。好饮酒，醉辄暴怒，
上常使人节之。年虽老而气力如故。寻除游击将军。
永明元年卒。年六十一。赠辅国将军、梁秦二州刺史。